Diari Oficial de la Generalitat Valenciana


Sumari del DOGV 3770, del 13-06-2000 (2000/4754)

RESOLUCIÓ de 2 de juny de 2000, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'Ensenyament Secundari, professors tècnics de Formació Professional i funcionaris docents que impartixen Ensenyaments de Règim Especial, durant el curs 2000/2001, en centres públics docents no universitaris dependents de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3770

Data del DOGV
:   13-06-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/4754


Data del document
:   02-06-2000

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * administració regional
    * formació professional
    * ensenyament professional
    * personal docent
    * ensenyament secundari
    * concurs administratiu

RESOLUCIÓ de 2 de juny de 2000, de la Direcció General de Personal, per la qual s'anuncia la convocatòria d'adjudicació de llocs en comissió de servei per a professors d'Ensenyament Secundari, professors tècnics de Formació Professional i funcionaris docents que impartixen Ensenyaments de Règim Especial, durant el curs 2000/2001, en centres públics docents no universitaris dependents de la Generalitat Valenciana. [2000/X4754]
  
La present convocatòria de comissions de servei té com a finalitat establir un procediment d'adscripció a un lloc de treball per a aquells professors d'Ensenyament Secundari, professors tècnics de Formació Professional i funcionaris que impartixen Ensenyaments de Règim Especial que així ho sol·liciten. Així doncs, mitjançant l'esmentat procediment, previst en la vigent Llei de la Funció Pública Valenciana, els professors dels cossos mencionats, podran, amb caràcter excepcional, ser adscrits en comissió de servei a llocs de treball de centres públics dependents de la Generalitat Valenciana durant el curs 2000/2001.
  
La convocatòria es regirà per les bases següents:
  
I. Participants
  
Primera
  
Poden participar de forma voluntària en esta convocatòria els funcionaris de carrera del cos de professors d'Ensenyament Secundari, del cos de professors tècnics de Formació Professional, i també els funcionaris docents que impartixen els Ensenyaments de Règim Especial, que es troben en algun dels supòsits següents:
  
a) Els funcionaris de carrera dependents de la Generalitat Valenciana, i d'altres administracions educatives, que es troben en situació de servei actiu i que ocupen llocs de treball amb caràcter definitiu, sempre que es tracte de funcionaris en els quals concórreguen causes mèdiques o socials, degudament justificades, en atenció a la gravetat de les mateixes.
  
b) Els funcionaris de carrera dels cossos esmentats dependents de la Generalitat Valenciana que es troben en situació de servei actiu i que no hagen obtingut destinació amb caràcter definitiu.
  
c) També hi podran participar els funcionaris en pràctiques dels cossos docents esmentats que resultaren seleccionats en el marc dels procediments selectius convocats per l'Ordre de 29 d'abril de 1999.
  
d) Els funcionaris de carrera dels cossos esmentats dependents d'altres administracions educatives que es troben en situació de servei actiu i que no hagen obtingut destinació amb caràcter definitiu, en atenció a la gravetat de les circumstàncies mèdiques o socials que hi hagen al·legat.
  
Segona
  
Per a l'obtenció de destinació, la prioritat vindrà determinada per l'ordre establit en la base anterior. Dins de cada apartat la prioritat s'establirà de la manera següent:
  
En el cas dels funcionaris compresos en les lletres a) i d), la Direcció General de Personal determinarà la prioritat entre els sol·licitants d'acord amb la necessitat d'atendre les circumstàncies especials que hi hagen al·legat.
  
En el cas dels funcionaris compresos en la lletra b), la prioritat vindrà determinada per l'antiguitat en el corresponent cos de funcionaris. A igual antiguitat, es tindrà en compte l'ordre del procediment selectiu d'ingrés. Este ordre determinarà, així mateix, la prioritat en l'obtenció de destinació per als participants inclosos en la lletra c) de la base primera.
  
II. Sol·licituds
  
Tercera
  
Els qui desitgen participar en esta convocatòria emplenaran la instància que serà facilitada i presentada en les direccions territorials de Cultura i Educació dependents de la Conselleria de Cultura i Educació.
  
1) Els funcionaris compresos en les lletres a) i d) de la base primera d'esta convocatòria hauran d'aportar, a més:
  
- Annex «Comissions de servei».
  
- Tots aquells documents o certificats en què fonamenten la seua sol·licitud.
  
2) D'altra banda, tots els funcionaris dependents d'una altra administració educativa hauran d'acompanyar, necessàriament, certificació expedida pels òrgans competents del Ministeri d'Educació, Cultura i Esports o de la comunitat autònoma de la qual depenga el centre on tinguen la destinació, en la qual haurà de constar:
  
- Cos i especialitat.
  
- Nom i cognoms.
  
- Document nacional d'identitat.
  
- Situació administrativa.
  
- Destinació definitiva o, si hi manca, provisional.
  
3) Els funcionaris compresos en les lletres b) i c) de la base primera, únicament hi hauran de presentar la instància indicada en el primer paràgraf d'esta base tercera.
  
Quarta
  
Una vegada transcorregut el termini de presentació d'instàncies, no serà possible desistir de les sol·licituds efectuades. A més, les destinacions adjudicades seran irrenunciables i, en tot cas, es desenvoluparan durant el curs acadèmic 2000/2001.
  
Cinquena
  
Excepte en el cas dels funcionaris en pràctiques, per a poder sol·licitar els llocs es requerix pertànyer al cos de què es tracte i haver adquirit l'especialitat corresponent.
  
III. Format i emplenament de la petició
  
Sisena
  
Tots els participants hauran de presentar instància, ajustada al model oficial, que podran obtenir en les direccions territorials de Cultura i Educació. La instància es dirigirà al director general de Personal de la Conselleria de Cultura i Educació, i es presentarà en les esmentades direccions territorials. A més a més, d'acord amb el que s'ha indicat en la base tercera, els participants a què fan referència els apartats a) i d) de la base primera hi hauran d'acompanyar l'annex «Comissions de servei».
  
Setena
  
El nombre de peticions que cada participant pot incloure en la seua sol·licitud no podrà excedir de 76.
  
Vuitena
  
Les peticions solament podran referir-se al cossos en què es troben en actiu els sol·licitants i a una única especialitat entre les que hagen adquirit. En qualsevol cas, podran estendre's a la totalitat de centres inclosos en el llistat d'àrees, subàrees, localitats i centres.
  
Les peticions podran referir-se a centre concret, localitat, subàrea i àrea, i seran compatibles totes les modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix ordre en què apareguen anunciats en la convocatòria.
  
Novena
  
En les instàncies es relacionaran, conforme a les instruccions que s'hi afegixen, per ordre de preferència, els llocs que se sol·liciten, expressant amb la major claredat els conceptes exactes que en l'imprés de la instància s'indiquen.
  
Qualsevol dada omesa o consignada erròniament per l'interessat o la interessada no podrà ser invocada a efecte de futures reclamacions, ni considerar per este motiu lesionats els seus interessos i drets.
  
Acabat el termini de presentació de sol·licituds, sota cap concepte s'alterarà la petició, ni encara que es tracte de l'ordre de prelació dels centres sol·licitats. Si els codis resultaren il·legibles, estigueren incomplets o no es col·locaren les dades en les caselles corresponents, es considerarien no inclosos en la petició, i els participants hi perdrien tots els drets.
  
IV. Altres normes
  
Deu
  
El termini de presentació d'instàncies serà de deu dies a comptar des de l'endemà de la publicació de la present resolució en el Diari Oficial de la Generalitat Valenciana.
  
Onze
  
Totes les condicions que s'exigixen en esta convocatòria han de tenir-se complides o reconegudes en la data d'acabament del termini de presentació d'instàncies.
  
Dotze
  
Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Tretze
  
Una vegada acabat el termini de presentació d'instàncies es publicarà en el tauler d'anuncis dels serveis centrals de la Conselleria de Cultura i Educació, i també en els de les direccions territorials de Cultura i Educació, un llistat comprensiu de tots els sol·licitants inclosos en l'apartat b), i també un llistat on s'inclouran els participants per l'apartat c) de la base primera d'esta convocatòria, en ambdós casos ordenats conformement al que preveu la base segona. Una vegada publicats els esmentats llistats, els sol·licitants inclosos en els apartats corresponents disposaran de dos dies per a deduir les reclamacions que consideren oportunes. Estes reclamacions, que es dirigiran a la Direcció General de Personal, seran tingudes en compte per a determinar l'ordre definitiu d'adjudicació de llocs en comissió de servei pels apartats b) i c) de la base primera.
  
Catorze
  
Els funcionaris de carrera en situació de servei actiu, sense destinació definitiva, que no hagen participat com a sol·licitants en la present convocatòria, i també aquells participants inclosos en la lletra b) de la base primera que no hagen obtingut destinació en comissió de servei mitjançant este procediment, hauran de participar en els procediments d'adjudicació de destinació provisional la convocatòria dels quals serà anunciada oportunament.
  
Anàlogament, els participants inclosos en la lletra c) de la base primera que no hagen obtingut destinació mitjançant este procediment hauran de participar en els procediments d'adjudicació de destinació que s'hi anunciaran oportunament.
  
Quinze
  
És requisit imprescindible, per a sol·licitar i obtenir un lloc determinat, tenir l'especialitat i acreditar el requisit lingüístic del lloc.
  
Setze
  
Quedaran exclosos de l'adjudicació de destinació en comissió de servei aquells funcionaris que hagen obtingut destinació en l'últim concurs de trasllats si hi hagueren participat voluntàriament.
  
Dèsset
  
La resolució d'adjudicació de destinacions es publicarà en el tauler d'anuncis dels serveis centrals de la Conselleria de Cultura i Educació, i també en els de les direccions territorials de Cultura i Educació.
  
DISPOSICIÓ FINAL
  
De conformitat amb el que s'establix en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 8, 14 i 46 de la Llei Reguladora de la Jurisdicció Contenciosa Administrativa, el present acte, que posa fi a la via administrativa, podrà ser recorregut potestativament en reposició o bé cabrà plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant el director general de Personal d'esta Conselleria, en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant el Jutjat Contenciós Administratiu de València, en el termini de dos mesos a comptar des de l'endemà de la seua publicació.